
Қарағанды  қаласы  №102  мектеп-гимназиясы КММ                                     Жоғары санатты педагог-зерттеуші бастауыш сынып мұғалімі                                                          


Бастауыш сыныпта қазақ тілін оқытудағы оқушылардың функционалдық сауаттылығын  қалыптастыруда педагогтың рөлі

       Елбасы Н.Ә.Назарбаев «Болашақта еңбек етіп, өмір сүретіндер – бүгінгі мектеп оқушылары. Мұғалім оларды қалай тәрбиелесе, Қазақстан сол деңгейде болады. Сондықтан жүктелетін міндет өте ауыр» деген болатын. Осы ғылым мен білімнің негізін тереңдету нәтижесінде ғана еліміз өзінің елдігін басқа елдер алдында көрсете алады. Ал ел тағдыры, оның келешекте кемелді ел болуы мектептің қандай негізде құрылуына байланысты болған.

        Мен қызмет жасайтын білім ордасының мақсаты мен мұраты алдыңғы қатардағы өркениетті елдердің қатарынан көрінетін, сауатты, салауатты ұрпақ тәрбиелеу болып табылады. Ол үшін бүгінгі жас ұрпаққа сапалы білім мен саналы тәрбие бере отырып, елдің өткенін, ұлттың мәдениетін, тарихын, салт-дәстүрін, табиғат  ерекшеліктерін үйретуі керек.

       Озық ойлы адамдар заманның, қоғамның дамуына, өзгеруіне өз үлесін қосады. Осындай қоғамдық, әлеуметтік, мәдени өзгерістер дамулар мектептің оқыту процесіне әсер етеді. Соңғы жылдары оқушы құзыреттілігін  қалыптастыруды дамыту мен оған жан-жақты терең білім беру мақсатында көптеген технологиялар ұсынылуда. Жаңа технологияның басты мақсатының бірі – баланы оқыта отырып оның еркіндігін, белсенділігін қалыптастыру, өз бетінде шешім қабылдауға дағдыландыру.Яғни, ғылыми негізде білім беру үшін жаңа технологияларды меңгере отырып, оны сабаққа енгізу педагогтар алдындағы өзекті мәселе екені анық.       

 Мектептегі басты тұлға - мүғалім десек, бала өмірінде мұғалім ерекше роль атқарады. Оқушылардың білімді де, білікті, парасат пайымы мол, саналы да сабырлы азамат боп жетілуі, тәлім мен тәрбие беретін мұғалімге тікелей байланысты болмақ. Егер бала мұғалімді жақсы көрсе, онда ол оқуды да, мектепті де жақсы көреді. Мұны мұғалімнің беделі деп түсінуіміз керек. Мұғалімге артылатын сенім жүгі соншалық ауыр дей отыра, сонымен қатар оның ұлағатты ұлы жол екенін естен шығарып алмаған жөн.           

      Демек, өз ісіне берілген, жаңалықты жатсынбай қабылдайтын, ұлттық қасиеттеріміздің асылдарын асқақтата отырып, шәкіртінің жанына құятын ұстазды ғана бүгінгі күннің лайықты тұлғасы деуге болады.

  Мұғалімнің міндеті пән бойынша өтілетін әр тақырыпты оқушының өзі түсініп, ізденіп оқуына, пәнді терең білуге бағыттау білімнің қажеттілігін түйсік арқылы саналы қабылдау. «Мектептің тірегі де, тілеуі де оқыта білетін мұғалім» -деп Ахмет Байтұрсынов айтқандай, қазіргі білім беру саласында оқытудың озық технологияларын меңгермейінше, жас ұрпаққа заман талабына сай жан - жақты білім беру мүмкін емес.             Ендеше, оқушылардың функционалдық сауаттылығын дамытуда мұғалімнің рөлінің жоғары болу керектігі қажет.

       Функционалдық сауаттылық дегеніміз не? деген сұрақ аясында ойланып көрейікші... Функционалдық сауаттылық дегеніміз​​​- адамдардың әлеуметтік, мәдени, саяси және экономикалық қызметтерге белсене араласуы, яғни бүгінгі жаһандану дәуіріндегі заман ағымына, жасына қарамай ілесіп отыруы, адамның мамандығына, жасына қарамай үнемі білімін жетілдіріп отыруы. Ондағы басты мақсат жалпы білім беретін мектептерде Қазақстан Республикасының зияткерлік, дене және рухани тұрғысынан дамыған азаматын қалыптастыру, оның әлемде әлеуметтік бейімделуі басты қажеттілік.  Белсенділік, шығармашылық тұрғыда ойлау, шешім қабылдай алу, өз кәсібін дұрыс таңдай алу, өмір бойы білім алуға дайын тұруы басшылыққа алынатын ең негізгі сапа болып табылады.

      Функционалдық сауаттылық – адамның сыртқы ортамен қарым-қатынасқа түсе алу қабілеті және сол ортаға барынша тез бейімделе алуы мен қарым-қатынас жасай алу деңгейінің көрсеткіші. Олай болса, функционалдық сауаттылық біздің алдымызда отырған әр оқушының белгілі бір мәдени ортада өмір сүруі үшін қажетті деп саналатын және оның әлеуметтік қарым-қатынас жасауын қамтамасыз ететін білім, білік, дағдылардың жиынтығынан құралады. Ал кең мағынасында ол тек білік пен білімділік әлеміне барудың жолы ғана емес, ол – ұлттың, елдің немесе жеке адамдар тобының мәдени және әлеуметтік дамуының өлшемі. Олай болса,  функционалдық сауаттылық оқушыны дамытудың тетігі ретінде қолданылады.      Жазу мен оқуға баулу бастауыш сыныптан басталатыны белгілі. Осы буын оқушысы ешқашан кітапханаға бармаса, оқулықтан басқа ешқандай кітап оқымас тағы бір ертеңгі сауатсыздың дүниеге келгені. Сол себепті келешек ұрпаққа жалаң білім беріп қана қоймай саналы, сапалы білім беру басты мақсатымыз.    

    Бастауыш сыныптағы қазақ тілін оқыту алдына үлкен міндеттер, оқушыларға түсіндірудің тиімді әдіс-тәсілдерін іздестіру қажеттілігі туындауда. Үздіксіз дамудың нәтижесінде, адам баласы ой-санасының, дүниетанымының өсуіне байланысты оқыту әдістемесі де қатар жетіліп байып отыратыны белгілі. Өйткені, кәсіби шыңдалған мұғалімдер тәжірибелерінен толығып оның мазмұны мен жүйесі, құрылысы, кеңейіп, байып отырады. Қоғам ілгері дамыған сайын оқыту мен оқу мазмұны да күнделікті жаңарып, жетіліп отыруы заман талабы.  Бастауыш сыныптағы қазақ тілінің оқыту сапасын көтерудің басты шарты ретінде оқушылардың функционалдық сауаттылығын қалыптастыру алынған жағдайда олар әрекеттік бағыт ұстанымына, оқушылардың коммуникативтік құзіреттерінің қалыптасуы ұстанымына, аутентикалық тұрғыдан оқыту ұстанымына, интерактивтік оқыту ұстанымына негізделуі қажет. Сонда ғана функционалдық сауаттылық оқушының қазақ тілін әлеуметтік сұранымға сай қолдану мүмкіндіктерін арттырады.      

Пән мұғалімі ретінде өз  оқушыларымның назарын аудару үшін сабақ кезінде әртүрлі тақырыптық, пәнаралық, сыныпаралық байланыс орнатып, қызықты әңгімелерді сахналық көрініс ретінде өтуді ұйымдастырып отырамын. Сонымен қатар, түрлі көрнекілік құралдарын қолдану, сұрақ-жауап, талдау, жинақтау, ажырату, тақтаға жазу, айтқан ойды мысалдармен дәлелдеу, сөздікпен жұмыс, проблемалық мәселелерге жауап беру, нақтылы және жалпылама тапсырмалар беріп, шағын шығармашылық жұмыстарды орындату, оқушының бірін-бірі сынауы, өзіндік пікір білдіруі, баяндама жасауы, ғылыми зерттеу жазып қорғауы т.б. алуан түрлі әдіс-тәсілдерді қолдану арқылы оқушылардың пәнге деген қызығушылығымен қоса олардың пәндік сауаттылығын арттыруға да жұмыс жасаймын. Осындай әдіс-тәсілдерді түрлендіріп, жүйелі түрде пайдаланып  шәкірттерімнің өз бетімен жұмыс істеуге тез үйренуіне мүмкіндік жасаймын. Оқушылардың арнайы ереже дәптерлері, альбомдар, сөздіктері, конспектілері, хронологиялық кестелері бар. Сонымен бірге, шығармашылық жұмыстарға да арнайы дәптер арналған . Оған оқушы өздеріне ұнаған мақал-мәтелдерді, афоризмдерді, шешендік сөздерді де жазып алып жүруге баулимын. Осы ретте, шығармашылыққа жақын кейбір оқушылар сол дәптерге  әңгіме, мақала, күнделік, пікір жазып үйренуіне мүмкіндік туады.Сабақтарымды жоспарлауда  « Оқыту мен оқудағы жаңа тәсілдер » модулінің «Диалог негізінде оқыту мен оқу» тәсілін жиі енгізіп отырамын.Сабақтарымды интерактивті тақтамен өткізуге тырысамын.Жаңа тақырыпты түсіндіргенде POWER Point таныстырылымдарын слайд түрінде қолданыпм отыруды әдетке айналдырдым.Бұл слайдтардан көрсетілген сұрақтарды диалог әдісімен сұрау арқылы жаңа сабақ мақсатын оқушылармен біріге құруға ықпал етемін. Диалог арқылы мұғалім- оқушы,оқушы-оқушы, оқушы-мұғалім арасындағы пікір алмасудың тиімді әдісі болып табылады.Оқу үдерісінде әр оқушы басқа оқушылармен диалогтық әңгімеге қатысады,себебі,диалогтық тәсіл- тіл үйрету тәсілі болып табылады.Мұғалім-оқушы диалогында мұғалімнің қойған сұрағы маңызды болса,ол баланың ойлауын туғызып,тіл байлығын арттырады.Оқушының түсінік деңгейіне сәйкес келетін сұрақтар олардың өзіндік ойлауын дамытады.Сондықтан жай кітаптағы фактілерге сүйеніп қойылған сұрақтардан гөрі, сол тақырыпқа сай,бірақ бала өз ойынан жауап беретіндей етіп өмірмен байланыстырып қойған сұрақ әлдеқайда тиімді екенін өз сабақтарымды өткізу тәжірибемнен байқап, көріп жүрмін .Әр сабақта осыған дағдылансақ,осындай бірлескен жұмыс мақсатқа жетуге ықпал етеді.Өзара қарым- қатынас барысында оқушылар бір-бірін түсініп,дұрыс шешім қабылдауға,өзіне сеніммен қарауға және сыныптастарының іс-әрекетіне баға беруге ,сыни тұрғыдан ойлай білуге үйренді. Оқушылардың функционалдық сауаттылығын арттыру -білім алудағы дербестікті, ақпарат пен технологияны пайдалана білуді, проблемаларды шешуді, іскерлік пен сыни тұрғыда ойлауды қарастырды.Жаңа технологияны сабақтарда пайдалану арқылы оқушылардың шығармашылық пен инновацияға деген қызығушылығы артты.

Қорыта келгенде, оқушылардың функционалдық сауаттылығын дамыту – бүгінгі заман талабы. Осы орайда, қазақ тілі мен әдебиеті пәнін дұрыс үйрете білу өте маңызды. Педагогтің  сабақ өту шеберлігі, яғни шығармашылық пен жауапкершілікті ұштастыруы, бұл заман талабынан туындап отырған мәселе. Өз мамандығын толық меңгерген жоғары деңгейлі оқытушының  алдынан шыққан оқушы – өмір айдынындағы өз жолын адаспай табады, азамат болып қалыптасады. Бұл ұстаз үшін абырой, яғни үмітінің ақталғаны, әрбір мұғалім осыған ұмтылса ұрпақ алдындағы қарыздың өтелгені. Мұғалімнің сабағының өн бойындағы негізгі мақсаты, оның негізгі мәнін естен шығармай, әрбір сәтті тиімді пайдаланғанда өз мақсатына жетеді.

